KOMISIJOS REGLAMENTAS (EB) Nr. 861/2008
2008 m. rugsėjo 2 d.
kuriuo panaikinamas Reglamentas (EB) Nr. 634/2008, kuriuo nustatomi tam tikroms Tarybos reglamente (EB) Nr. 3448/93 apibrėžtoms į Bendriją iš Šveicarijos importuojamoms prekėms, kurių sudėtyje yra pieno produktų, taikytini sumažinti žemės ūkio komponentai ir papildomi muitai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 7 straipsnį,
kadangi:
(1)
2004 m. spalio 26 d. Europos bendrijos ir Šveicarijos Konfederacijos susitarimu (2)1972 m. liepos 22 d. Europos ekonominės bendrijos ir Šveicarijos Konfederacijos susitarimo 2 protokolas buvo pakeistas nauju 2 protokolu, susijusiu su tam tikrais perdirbtais žemės ūkio produktais. Įgyvendindamas šį protokolą, EB ir Šveicarijos jungtinis komitetas Sprendimu Nr. 1/2008 (3) nuo 2008 m. vasario 1 d. iš dalies pakeitė vidaus atskaitos kainas, todėl tam tikroms į Bendriją importuojamoms Reglamente (EB) Nr. 3448/93 apibrėžtoms prekėms, kurių sudėtyje yra pieno produktų, buvo nustatyti muitai.
(2)
Todėl Komisijos reglamentu (EB) Nr. 634/2008 (4) nustatyti sumažinti žemės ūkio komponentai ir papildomi muitai, taikytini tam tikroms į Bendriją importuojamoms prekėms, kurių sudėtyje yra pieno produktų.
(3)
Įgyvendindamas 2 protokolą, EB ir Šveicarijos jungtinis komitetas Sprendimu Nr. 2/2008 (5) nuo 2008 m. rugpjūčio 1 d. iš dalies pakeitė vidaus atskaitos kainas, todėl nustatytos nulinio dydžio kainų kompensavimo priemonės, nurodytos protokolo 3 straipsnio 3 dalyje. Dėl to nuo šios datos nereikės mokėti importo muitų tam tikroms į Bendriją iš Šveicarijos importuojamoms Reglamente (EB) Nr. 3448/1993 apibrėžtoms prekėms, kurių sudėtyje yra pieno produktų.
(4)
Reglamentas (EB) Nr. 634/2008 turėtų būti atitinkamai panaikintas.
(5)
Kadangi atskaitos kainos, iš dalies pakeistos pagal 2 protokolą, taikomos nuo 2008 m. rugpjūčio 1 d., šiuo reglamentu numatytos priemonės turėtų būti taikomos nuo tos pačios datos,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 634/2008 yra panaikinamas.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. rugpjūčio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. rugsėjo 2 d.